王冕
白云歌为李紫□作
我歌谪仙白云歌，清风飘飘吹女萝。
女萝风飞白云出，秦山楚山争嵯峨。
秦楚之山青欲舞，白云不向湖山住。
忘机在我读书窗，要养贞姿归太素。
满山红紫光陆离，白云施施自无为。
奔腾汹涌作霖雨，白云悠悠若无侣。
白云在天不可呼，白云在地不可孤。
卷舒变灭了无意，粲粲不受纤尘污。
我与白云皆幻住，白云与我应同趣。
孤飞感我庭闱情，回首青山不知处。
我欲高飞洞庭船，赊月买酒邀谪仙。
为君唤雪梅花天，握手一笑三千年。